पाएं अपने शहर की ताज़ा ख़बरें और फ्री ई-पेपरडाउनलोड करें
कहानी - पुराने समय में एक दिन पृथ्वी गाय का रूप लेकर देवताओं के पास पहुंची। गाय ने कहा, 'अत्याचारी राजाओं के कारण मैं बहुत दुखी हूं। खासतौर पर कंस के नेतृत्व में सभी राजा मुझे बहुत परेशान कर रहे हैं।'
देवताओं ने कहा, 'कंस का तो हम भी कुछ नहीं कर सकते। हम सभी ब्रह्माजी के पास चलते हैं।'
ब्रह्माजी ने कहा, 'कंस का तो मैं भी कुछ नहीं कर सकता। हम सभी विष्णुजी के पास चलते हैं।'
ये सभी विष्णुजी के पास पहुंचे। गाय ने अपना दुख बताया तो विष्णुजी ने कहा, 'चिंता मत करो। इस अत्याचार को मिटाने के लिए मैं कृष्ण के रूप में अवतार लूंगा। मैंने तो मेरी तैयारी कर ली है, लेकिन आप सभी देवताओं को भी अलग-अलग रूप में अवतार लेना है। कोई किसी का भाई बनेगा। कोई किसी का बेटा बनेगा। कोई दूसरी जिम्मेदारी निभाएगा। ये न सोचें कि मैं अकेला जाऊंगा। ध्यान रखें, हम सभी को अवतार लेना है। जब अवतार कार्य पूरा होगा, हम लौट आएंगे।'
विष्णुजी की योजना के अनुसार वैसा ही हुआ, जैसा तय किया गया था। विष्णुजी ने बहुत अच्छा प्रबंधन किया था। नेतृत्व तो कोई एक ही करता है, लेकिन सभी सदस्यों की जिम्मेदारी महत्वपूर्ण होती है।
सीख - ये नहीं सोचना चाहिए कि भगवान हमारा काम कर देंगे। हमें भी अपनी-अपनी भूमिका निभानी चाहिए। भगवान विष्णु ने सभी देवताओं से कहा था कि मैं तुम्हारी मुक्ति के लिए प्रयास करूंगा, लेकिन तुम सब को भी प्रयास करने होंगे। बैठे-बैठे संसार में कुछ नहीं मिलता है। जीवन में सुख चाहते हैं तो हमें अपनी जिम्मेदारी ईमानदारी से निभानी चाहिए। करने वाला तो भगवान है, लेकिन हमें भी अपनी भूमिका निभानी है। हम परिश्रम करेंगे तो भगवान भी हमारी मदद करेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn